Anja Storelv

Anja Kathrin Storelv (j.s. Vesterheim ive 2004 räi; š. kuovâmáánu 18. peeivi 1979, Skånland, Taažâ) lii sämmilâš musikkár, lávloo já párnáimáttáátteijee. Sun lii vuáittám Sámi Grand Prix -kišto lávlumuási kuohtii: iivij 1998 já 1999. Sun sännee pitáidis tavesämikielân.

 Eellim 
Anja Kathrin Vesterheim šoodâi kuovâmáánu 18. peeivi 1979 Skånlandist, Taažâ peln. Sun rávásmij Reinåsenist Trøsemarkist. Ko sun lâi 8-ihásâš, sun lávluškuođij Skånland kirho párnáikuorost. Sun joođhij lávlum nuorâikuorost-uv. Muusik lasseen sun kištottâlâi maaŋgâlágán valastâllâmšlaajâin tegu pyerástâlmist já čuoigâmist.

Škoovlâ maŋa Vesterheim varrij Tromssan luuhâđ párnáimáttáátteijen Tromsa ollâškoovlâst, mast sun valmâštui ive 2002. Valmâštum maŋa ive 2002 Vesterheim el. leehâi Kárášjuuhâ pessijâšmarkkânij já lávdástij Márkomeannu-muusikfestivaalist. Ton lasseen sun varrij Råneån Ruotâ peln.

 Karrieer 
Ive 1996 sun uásálistij vuossâmuu keerdi Sámi Grand Prix -kiišton, tuše 17-ihásâžžân. Sun láávlui pitá Vievdan, mon saanijd lâi čáállám maasilâš Issát Sámmol Hætta. Turid Vesterheim lâi te heiviittâm Hætta saanijd Ofotenist ässee sämmilij kuávlukielân. Pitá nuottij Rune Hovdan. Vesterheim ij vuáittám.

Muádi ive maŋa sun uásálistij oppeet kiišton já vuoitij lávlumuási pittáin Guorus Váibmu. Sun sehe sannij já nuottij pitá. Vuáitu maŋa sun pivdui juoigâđ Mihail Gorbatšov. Sun juoigâi Harstad/Narvik-kirdemkiedist Gorbatšov, Raisa Gorbatšova já Gorbatšov-instituut professorijd.

Ive 1999 sun kištodij siämmáá uásist pop-pittáin Boares muitu. Pitá sannijn Idar já Kenneth Reinås. Taan-uv ive sun vuoitij kišto lávlumuási. Vuáitu maŋa sun pivdui lávluđ Taažâ Sämitige uđđâ viste lekkâmjuuhlijn skammâmáánu 2. peeivi 2000.

Ive 2015 sun uásálistij tááláin suhânoomáin Sámi Grand Prix -lávlumuásán pittáin Liegga sallas, mon Bernt Mikkel Haglund sannij já nuottij. Taan keerdi Storelv ij vuáittám.

 Diskografia 
Storelv lii almostittám studioalbumijd Viervái ive 2011 já Niegadit ive 2015.

 Studioalbumeh 
 2011 – Viervái
 2015 – Niegadit

 Nurâldâhskiäruh 
Storelvist lii pittá meid čuávuváá skiärust:

 2016 – Sámi Grand Prix 2014 & 2015, pittáin Liegga salla

 Käldeeh 

*